Geggjað er á margra vörum og eitt vinsælasta orðið í máltískunni. Það er notað um nánast hvað sem er og margir ljúka samtölum á þessu...frábæra...orði.
Orðið geggjað hefur verið mjög áberandi í íslensku talmáli að undanförnu. Viðmælendur í útvarpsfréttum hafa til dæmis notað orðið mun oftar það sem af er þessu ári en í heild fyrri ár.
Það er tíska í talmáli eins og öðru og þessi misserin virðist orðið geggjað vera það heitasta í máltískunni. Á meðan er eldri máltískutrendum eins og *ýkt kúl* og *já sæll* pakkað í kassa með stórum herðapúðum og túperuðu hári. Guðrún Línberg Guðjónsdóttir málfarsráðgjafi RÚV og íslenskufræðingur segir erfitt að átta sig á því hversu algeng orð séu í talmáli þar sem ekki sé beint hægt að skoða um það gögn. Orðið geggjað sé þó í auknum mæli notað sem upphrópun. Áður hefur verið bent á að notkun orðsins geðveikt sem upphrópunar geti komið illa við fólk. En má frekar segja geggjað?
Já, þú mátt segja geggjaður og geggjað af því að þú mátt segja það sem þú vilt. En svo er það annað mál hvort að það fari fyrir brjóstið á einhverjum. Þetta eru skyld orð, geðveikt og geggjað, en ég þekki ekki nákvæmlega söguna, orðsifjasöguna, hvaða orð er leitt af hverju. En þetta hljómar betur.
Nú er allt geggjað, veðrið er geggjað, stemmingin er geggjuð og svo er geggjað stuð, geggjað grín. En þetta er alls ekki nýtt í málinu.
Kannski hefur merkingin á orðinu geggjað eitthvað breyst. Ef ég segi að þetta sé geggjuð gamanmynd. Ef þú sást þetta í auglýsingu á níunda áratugnum þá var kannski verið að meina aðeins annað heldur en að við leggjum í þetta orð í dag. Þá vísaði þetta í svona einhvern trylling. Það sem að gæti líka verið nýtt er að þetta er mikið notað eins og til að loka samtölum á milli fólks. Ef að við erum að tala saman og mæla okkur mót, og við erum sammála um að við ætlum að hittast þarna og klukkan þetta, þá segjum við: ókei geggjað.
Geggjað er á margra vörum og eitt vinsælasta orðið í máltískunni. Það er notað um nánast hvað sem er og mörgum samtölum lýkur á orðinu - geggjað. 